KIRJALLINEN KYSYMYS E-0243/99

esittäjä(t): Ulf Holm (V) komissiolle

(12. helmikuuta 1999)

Aihe: HI-viruksen/aidsin torjunta

Millä tavoin EU tukee taistelua HI-viruksen/aidsin leviämistä vastaan EU-maissa?

Kenelle tai keille tätä tukea myönnetään?

Onko tästä tuesta tehty mitään arviota? Jos on, mikä on arvion tulos?

Komission jäsenen Pádraig Flynninkomission puolesta antama vastaus

(25. maaliskuuta 1999)

Yhteisön toimet aidsin torjumiseksi toteutetaan osana aidsin ja eräiden muiden tartuntatautien ehkäisemistä koskevan yhteisön toimintaohjelman hyväksymisestä kansanterveyden alalla vuosiksi 1996-2000 maaliskuun 29. päivänä 1996 tehtyä Euroopan parlamentin ja neuvoston päätöstä N:o 647/96/EY(1).

Ohjelmassa säädetään useita eri toimia, jotka on jaoteltu neljään pääryhmään:

a) hankinnaisen immuunikatoviruksen (HIV) / hankinnaisen immuunivajavuuden (aids) ja muiden tartuntatautien epidemiologinen seuranta ja valvonta

b) viruksen tartunnan torjuminen

c) tiedotus, kasvatus ja koulutus

d) tartunnan saaneiden henkilöiden avustaminen ja syrjinnän torjuminen.

Yhteisön tukea tämän ohjelman perusteella myönnetään Euroopan yhteisöjen virallisessa lehdessä julkaistujen ehdotuspyyntöjen ja päätöksen N:o 647/96/EY 5 artiklassa määrättyjen yksityiskohtaisten sääntöjen perusteella kansalaisjärjestöille, korkeakoulujen tutkimuskeskuksille sekä aidsin ehkäisyn parissa toimiville julkisille laitoksille. Komissio toimittaa vuosittain Euroopan parlamentille luettelon ohjelman perusteella myönnetyistä rahoitustuista (määrät, kesto ja tuensaajat).

Euroopan parlamentin ja neuvoston päätöksen N:o 647/96/EY 7 artiklassa määrätään arvioinnista ohjelmajakson puolivälissä ja ohjelman toteuduttua. Parhaillaan valmisteilla oleva väliaikakertomus toimitetaan parlamentille ja neuvostolle vuoden 1999 toisella neljänneksellä.

Aids-tutkimus on vuodesta 1983 lähtien eli vain kaksi vuotta sen jälkeen, kun ensimmäinen aids-tapaus oli diagnosoitu, ollut yhteisön lääketieteen tutkimusohjelmissa etusijalla. Osana neljättä puiteohjelmaa (1994-1998) ja erityisesti osana Biomed 2-ohjelmaa tuetaan parhaillaan 32:ta suoraan hiv:hen/aidsiin liittyvää hanketta (joille on myönnetty varoja yhteensä 16 miljoonaa euroa). Hankkeet käsittelevät useita erityyppisiä aiheita, kuten hiv-rokotteen kehittämistä tai aids-hoidon uusia toimintamalleja, ja niissä otetaan huomioon myös lääkeresistenssiin liittyvät ongelmat. Hankkeiden keskeisiä toimijoita ovat tutkimuslaitokset, sairaalat ja teollisuus.

Hiv-rokotteen tutkimusta edistetään lisää viidennellä puiteohjelmalla (1998-2002) ja erityisesti sen avaintoiminnolla 2 "tartuntatautien hallinta". Ihmisten ja eläinten tartuntatautien tutkimukseen on varattu yhteensä 300 miljoonaa euroa. Jotta eurooppalainen tutkimustoiminta hyödyttäisi enemmän kansalaisia, viidennellä puiteohjelmalla on tarkoitus omaksua tutkimuksessa uudenlainen toimintamalli, jolla pyritään vastaamaan eurooppalaisen yhteiskunnan nykyhetken suurimpiin sosio-ekonomisiin haasteisiin. Tulevaisuudessa eurooppalainen tutkimus tartuntatautien alalla suuntautuu vieläkin enemmän rokotteiden kehittämiseen ja tartuntatautien uusiin diagnoosi-, hoito- ja hallintastrategioihin.

(1) EYVL L 95, 16.4.1996.